The Gathering

The Gathering (ofte forkortet til TG) er et datatreff som har siden 1996 vært arrangert av KANDU hver påske i Vikingskipet på Hamar. Det er Norges største og verdens nest største datatreff etter Dreamhack i Sverige. Arrangementet skulle egentlig starte i 1991, men ble arrangert for første gang i påsken 1992, og har blitt arrangert hver påske siden. I starten ble arrangementet flyttet fra år til år. Grunnet økt interesse og vanskeligheter med å finne store nok lokaler, ble Vikingskipet i Hamar valgt som lokale i 1996, og har vært det siden.
The Gathering samler rundt fem tusen deltagere hver påske, i hovedsak unge mennesker med interesse for data. The Gathering fikk fast logo i 2016 under temaet «Switched On». Før 2016 hadde de ny logo hvert år basert på årets tema. 2016 var også året da trafikklys i taket kom. Trafikklyset er der for å ha mer kontroll over støynivået siden deltagere tar med seg profesjonelle lydanlegg som blir godt hørt i hele salen.


== Historie ==

Det første arrangementet med navnet The Gathering ble arrangert i 1992, etter at demogruppen Crusaders fikk tilbakemeldingen «gjør det bedre selv» fra scenen etter at de klaget på kvaliteten på et datatreff. 1 100 mennesker ble samlet i Skedsmohallen i Lillestrøm. Arrangørene forventet omtrent 500. De neste årene fortsatte The Gathering å vokse, fra ca. 1 100 deltagere i 1992 til ca. 1 400 i 1993 og ca. 1 800 i 1994. I 1995 var det en nedgang i antall deltagere (ca. 1 500). Dette året arrangerte ikke Crusaders The Gathering, og i tillegg var det i Stavanger. Offisielt navn på arrangementet i 1995 var simpelthen Gathering 95. Det viste seg stadig vanskeligere å huse alle deltagerne og arrangørene begynte å se etter et større lokale.
Valget falt til slutt på Vikingskipet i Hamar, grunnet stort areal og god infrastruktur; rikelig med strøm, gode parkeringsløsninger, med mer. I 1996 besøkte ca. 2 600 deltagere arrangementet. Siden har antallet deltagere fortsatt å øke. Siden 1997 har billettene blitt utsolgt. I 2004 hadde The Gathering omtrent 5 200 deltagere.
I 2020 ble The Gathering avlyst etter anbefalinger fra helsemyndighetene i frykt for Corona-smitte. Dette ble altså første året The Gathering ikke har vært arrangert siden 1992. Deler av arrangementet blir likevel arrangert på internett under emneknaggen #tg20online.


=== Lokaler for The Gathering ===
1992–1993: Skedsmohallen
1994: Rykkinnhallen
1995: Stavanger Idrettshall
1996– : Vikingskipet


== Organisasjon ==
Organisasjonen Kreativ Aktiv Norsk Dataungdom (KANDU) er arrangør av TG. I tillegg er det omtrent 400 frivillige som jobber for å realisere TG hvert år.
Funksjonærene på TG har siden The Gathering 1900 (som foregikk i 2000, navnet er en spøk som refererer til Y2k-problemet) vært delt inn i ulike undergrupper. Andre grupper har ansvar for spill (Event:Game) og for å bemanne informasjonsskranken (Info:Desk), sikkerhetsmannskap (Security:Security), et førstehjelpskorps (Security:Medic), og så videre. Hver av disse gruppene har en leder som rapporterer til sin fagansvarlige (en for hvert av fagområdene Core (tidligere Admin), Event, Info, Tech og Security) som sammen med de to ombudene (crewombud og deltagerombud), økonomiansvarlig og koordinator utgjør TG-ledelsen. TG-ledelsen rapporterer til KANDU-styret, som ikke involverer seg i daglig drift av arrangementet.
Ingen av de frivillige får økonomisk kompensasjon for arbeidet de nedlegger, med unntak av gratis inngang, egne soveområder, parkeringsplass og gratis mat noen ganger, hver dag under arrangementet. Alle som arbeider som frivillige under arrangementet må være til stede en dag før arrangementet starter, og er igjen en dag etter arrangementet er slutt.
Alle som ønsker det, kan søke om plass som frivillig funksjonær (med unntak for sikkerhetsmannskapet, hvor minimumsalderen for å søke er 18 år) gjennom det proprietære systemet Wannabe. Vanligvis er det gruppelederne som velger ut personene han/hun ønsker å knytte til seg, basert på søknadsteksten og tidligere erfaring. Det er ingen automatikk i utvelgelsen, og tidligere frivillige må søke hvert år.


== Crew ==
Det er mange forskjellige funksjoner (kalt "crew") som frivillige organiserer seg i før, under, og etter arrangementet.


=== Ledergruppen ===
Ledergruppen er en funksjon bestående av fagledere til de forskjellige funksjoner, samt ombudene, KANDUs generalsekretær, økonomiansvarlig og koordinator. Det er ikke mulig å søke seg inn i ledergruppen via Wannabe, da disse vervene lyses ut av KANDU.


=== Koordinator:Stab ===
Koordinator:Stab er en funksjon som får sitt mandat fra ledergruppen, hovedsakelig for å avlaste ledergruppen fra deres arbeidsoppgaver. Eksempler på slike arbeidsoppgaver kan være å organisere Crew For A Day (et prosjekt der deltagere av arrangementet kan prøve seg som et crewmedlem for en dag), være kontaktpunkt for eksterne leverandører, osv. Ettersom denne funksjonen i all hovedsak jobber med arrangementet før selve arrangementet, er det mulig for medlemmene av Koordinator:Stab å samtidig være medlem av et annet crew under arrangementet.


=== KANDU:Økonomi ===
KANDU:Økonomi jobber med økonomien til The Gathering. I motsetning til de fleste andre crew, jobber dette crewet året rundt. Oppgavene her dreier seg om alt fra rådgivende til operativt arbeid med økonomien til arrangementet.


=== KANDU:Systemstøtte ===
KANDU:Systemstøtte har hovedansvaret for å utvikle og drifte de tekniske løsningene til The Gathering og KANDU for øvrig, det være seg hjemmesida, Wannabe, eller informasjonsskjermer til The Gatherings deltagere. KANDU:Systemstøtte jobber helårlig med The Gathering.


=== Core:Logistikk ===
Core:Logistikk jobber med logistikken under The Gathering. Det er mye utstyr som brukes av de forskjellige crew under arrangementet, og Core:Logistikk sørger for at utstyret er på riktig plass til riktig tid. Disse har da hovedansvaret for å hente, kjøre, kjøpe og lagre slikt utstyr. I tillegg hjelper Core:Logistikk med å kjøre VIP og artister til og fra Vikingskipet, samt Medic, dersom de skulle ha behov for transport av pasienter.


=== Core:Sponsor ===
Core:Sponsor sørger for at The Gathering har sponsorer, samarbeidspartnere og utstillere. Dette innebærer utarbeiding av avtaler og kontrakter, samt inntegning av utstillere. I tillegg til arbeidet før og etter arrangementet, fungerer Core:Sponsor som et kontaktpunkt for sponsorer, samarbeidspartnere og utstillere også under arrangementet. Core:Sponsor er for øvrig inndelt i tre grupperinger. Sponsor:Lounge jobber med drift av sponsorrommet, Sponsor:Foor arbeider direkte med utstillere og sponsorer på deres stander, og Sponsor:Contract jobber med bestillinger, struktur og det økonomiske rundt spons.


=== Event:Artists-Entertainment ===
Artists & Entertainment har ansvaret for oppfølgingen av gjestene som kommer på The Gathering. Eksempler på slike gjester kan være artister og influensere, men i nyere tid har også politikere, som kulturministeren, blitt invitert på The Gathering.


=== Event:CnA:Achievements ===
The Gathering har et belønningssystem for deltagere, basert på hvilke aktiviteter de deltar på under The Gathering. Dette crewet jobber med å insentivere deltagere og frivilliges deltagelse på forskjellige aktiviteter. Eksempler på slike aktiviteter kan være å delta på et foredrag eller en konkurranse.


=== Event:CnA:Activities ===
Activities har ansvaret for gjennomføringen av aktivitetsområdet på The Gathering. Dette crewet organiserer bl.a. cosplay-konkurransen, Fun & Games, deltagerlounge, og en rekke andre aktiviteter.


=== Event:CnA:Creative ===
Creative står for det kreative tilbudet på The Gathering. Dette består hovedsakelig av kreative konkurranser av forskjellige typer, men også workshops og foredrag som holdes i Vikingskipet.


=== Event:CnA:Game ===
Game arrangerer alle de spillrelaterte konkurransene på The Gathering. Dette crewet holder turneringer i en rekke spill, og jobber mer konkret med planlegging og administrasjon av spillkonkurranser, dømming innenfor e-sport og kommentering og produksjon av e-sportsendinger (i samarbeid med Event:Production).


=== Event:Editorial ===
Editorials funksjon er å informere deltagerne om hva som skjer under arrangementet. Dette gjøres gjennom sosiale medier og hjemmesida til The Gathering.


=== Event:Press-Communications ===
Press Communications fungerer som The Gatherings pressekontakt. Dette crewet fasiliterer presserommet og er et kontaktpunkt for journalister og skribenter som ønsker å omtale The Gathering i media enten før, under, eller etter arrangementet.


=== Event:Production:Arena ===
Arena har ansvaret for spesifiseringen, riggingen og avviklingen av lyd, lys og video på hovedscenen til The Gathering. Sekundært bistår også dette crewet andre crew med rigging av andre stands, rigger, og dekorasjoner rundt om i vikingskipet.


=== Event:Production:Broadcast ===
Broadcast har ansvaret for å produsere og sende livesendinger fra vikingskipet, samt opptak for opplastning til The Gatherings YouTube-kanal. Broadcast er delt inn i fire undergrupper:

Regi jobber med bildemiks og regi,
VB/Graphics jobber med klargjøring og eksekvering av grafikk og video,
Kameraoperatørene opererer kameraene, enten på stativ, dolly, hånholdt, eller kran, og
Teknisk jobber med klargjøring og planlegging av opprigg og nedrigg, planlegging av signalflyt, kamerakontroll, og skal ivareta den tekniske produksjonen til Broadcast-crewet.


=== Event:Production:Video ===
I motsetning til Event:Production:Broadcast, som for det meste driver med flerkameraproduksjon, jobber Event:Production:Video med enkameraproduksjon og redigering av video. Disse lager trailere og teasere til The Gathering og har også ansvaret for alt som skal lastes opp til YouTube-kanalen til The Gathering.


=== Event:Profile ===
Profile har ansvaret for The Gatherings grafiske profil og utforming av årets tema. Dette crewet leverer alt av grafisk materiell til andre crew, og lager plakater, design til klesplagg, videografikk, webgrafikk m.m.


=== Location:Crewcare ===
Crewcare har ansvar for at alle crew får det de trenger av mat og drikke. Crewcare er inndelt i tre undergrupper:

Kjøkkenpersonell lager og tilbereder maten som skal serveres til om lag 500 crewmedlemmer hver dag - disse består typisk av alt fra hobbykokker til kokkelærlinger og profesjonelle kokker,
Servicepersonell jobber med å drifte serviceområdet til crewcare som er åpent døgnet rundt - serviceområdet er de frivilliges friområde der det serveres brødmat, godteri og annet snacks, og
"Swagpilotene" er en gruppe mennesker som jobber med å drifte Swagwagon. Swagwagons funksjon er det man gjerne kaller "solskinnspatruljen" på andre typer tilstelninger. Disse går rundt med kaffe, godteri og annet snacks til frivillige som er på vakt og dermed ikke kan besøke serviceområdet til Crewcare.


=== Location:Medic ===
Medic er det medisinske apparatet på The Gathering. Dette crewet jobber tett med Security og har som funksjon å hjelpe både frivillige og deltagere med medisinske hendelser som kan oppstå under arrangementet. Medics medlemmer består av alt fra ufaglærte førstehjelpere til ambulansearbeidere, sykepleiere og akuttleger. The Gatherings medic-crew fungerer også som en avlastning for Hedmarken legevakt, som ved flere anledninger har sendt pasienter til Vikingskipet for behandling. I tillegg til å være stasjonert i et eget rom, har også medic-crewet patruljering ute blant deltagerne. Medic har også taushetsplikt ovenfor sine pasienter, og det stilles derfor krav til søkere til Medic å undertegne taushetserklæring.


=== Location:Security ===
Security er The Gatherings største crew og har ansvar for å ivareta sikkerheten før, under og etter arrangementet. Hovedoppgavene til medlemmer av dette crewet innebærer adgangskontroll til Vikingskipet, patruljering av områdene inne i og ute rundt Vikingskipet, lede evakuering dersom det skulle være nødvendig, håndtere ankomst og avreise for deltagerne, og organisere og drifte parkeringsplassen under innslipp og utslipp. I tillegg til patruljering inne i og utenfor Vikingskipet har Security faste poster rundt om i Vikingskipet, i tillegg til en operasjonssentral, der deltagere enkelt kan få tak i Security ved behov. Det har tradisjonelt sett vært en aldersgrense på 18 år for å søke seg til Security, men nytt av 2018 er at denne aldersgrensen er senket til 16 år. Likevel vil crewmedlemmer i Security mellom 16 og 18 år frasi seg sitt ansvar under en eventuell evakuering av Vikingskipet, etter krav fra politiet. I likhet med Medic har medlemmer av Security taushetsplikt, både ovenfor deltagerne, The Gathering som organisasjon og offentlige myndigheter hvis relevant (f.eks. etter trusselvurderinger gjort av politi og kommune).
Security har flere underfordelinger (i hierarkisk rekkefølge):

Sikkerhetsansvarlig har det overordnede ansvaret for sikkerheten til The Gathering. Vedkommende har ansvaret for risikovurderinger før, under og etter arrangementet, samt koordinering med offentlige myndigheter ift. arrangementets sikkerhet.
Fagleder er ansvarlig for den praktiske avviklingen av sikkerheten til The Gathering. Dette betyr i praksis å sørge for at Security og Medic har utstyret, kompetansen, og strukturen de trenger for å utføre sine oppgaver. Fagleder har også med seg en assistent.
Sikkerhetsleder er den tekniske lederen til Security under The Gathering. Vedkommende har ansvaret for semi-taktiske beslutninger under arrangementet, som å fastsette taktiske prioritetsområder og iverksette evakuering i samråd med Sikkerhetsansvarlig og nødetater. I tillegg er Sikkerhetsleder ansvarlig for å sørge for god og riktig drift av Securitys samband.
Sikkerhetsleder HMS er ansvarlig for å opprettholde HMS under The Gathering. Vedkommende fastsetter grenseverdier for temperatur og luftkvalitet, samt har ansvaret for å kvalitetssjekke strukturen til deltagernes hyller (deltagere tar ofte med seg hjemmesnekra hyller til oppbevaring av personlige eiendeler). I tillegg har vedkommende ansvaret for at opprigg og nedrigg avvikles på en måte som er iht. satte HMS-regler og -lovverk.
Medicleder er den taktiske lederen til Medic under The Gathering. Vedkommende har tilsvarende ansvar for Medic som Sikkerhetsleder har for Security.
Vaktleder er Securitys øverste taktiske leder og leder operasjonssentralen til Security. Vedkommende har ansvaret for å ta imot henvendelser relatert til sikkerhet fra deltagere og crew, dirigere sikkerhetspersonell til de områder der de trengs, samt å avvikle på- og avbrief ved vaktskift. Vaktleder har også ansvaret for å koordinere oppad i hierarkiet og med nødetatene ved behov, og den praktiske avviklingen av lufting iht. Sikkerhetsleder HMS' fastsatte regler for lufting. Det er en vaktleder per skift.
Skiftassistent assisterer Vaktleder og avlaster deres ansvarsområder i operasjonssentralen. Hver vaktleder har flere skiftassistenter med seg.
Skiftleder er utegående operativ leder for sitt skift "på gulvet". Disse har ansvaret for at hver av deres sikkerhetspersonell er der de skal være og gjør det de skal gjøre til enhver tid, i tillegg til å ha ansvaret for trvisel blant disse. Vedkommende bistår Vaktleder og Skiftassistent med å organisere avvikling av sikkerhetshendelser "på gulvet". Skiftleder kan sammenliknes med innsatsleder i politi- og lensmannsetaten. Det er en skiftleder per skift.
NK-Skiftleder er nestkommanderende skiftleder, og assisterer denne ved behov.
Sikkerhetspersonell er personellet "ute på gulvet" som bemanner faste poster og patruljerer inne i og rundt Vikingskipet.


=== Location:Service:Akkreditering ===
Akkreditering sin oppgave er å sørge for akkreditering av sponsorer, gjester, artister og andre som skal inn i Vikingskipet under arrangementet.


=== Location:Service:Desk ===
Service:Desk fungerer som deltagernes viktigste kontaktpunkt under arrangementet. Dette kan være å selge billetter, svare på spørsmål deltagere har under arrangementet, eller å drifte "TG Shoppen" - et utsalgspunkt som selger forskjellige effekter (merch) og personlige artikler under arrangementet.


=== Location:Site ===
Dette crewet organiserer arbeid som skjer på gulvet både før, under og etter arrangementet. Eksempler på slike oppgaver kan være vedlikehold av serviceområdet, organisering av søppelrunder, deltagerplasser og soveplasser for crew og deltagere, samt strømfordeling rundt om i Vikingskipet.


=== Location:Tech:Net ===
Tech:Net designer og drifter nettverket til The Gathering, samt planlegging av nettverksstruktur og drift av tjenester som DHCP og DNS.


=== Location:Tech:Support ===
Tech:Support har ansvaret for å gjennomføre oppkoblingen av nettverket til The Gathering, slik som er planlagt av Tech:Net, som å trekke kabler fra kjerneswitcher ut til deltagerplassene og trådløse aksesspunkter. Under arrangementet er Tech:Support ansvarlig for vedlikehold og support på nettverket i Vikingskipet, både ovenfor deltagere og annet crew. I tillegg utfører Tech:Support generell PC-support ovenfor brukerne. Etter arrangementet har Tech:Support ansvaret for at nettverksinfrastrukturen blir rigget ned på en så effektiv og sikker måte som mulig.


== Arne ==
Arne er en intern spøk som har pågått på The Gathering (og spredd seg til andre datatreff) siden begynnelsen av 2000-tallet, der deltagerne roper «Arne» så høyt de kan i kor. «Arne»-ropingen starter som regel ved at én eller noen få begynner å rope, etterfulgt av et økende antall deltakere som slutter seg til ropingen.
I et intervju med en av grunderne bak TG Vegard Skjefstad, og med som arrangør av The Gathering siden starten i 1992 til han ga seg etter TG14, hevdet han at «Arne» hadde vunnet en konkurranse, men hadde på seg høretelefoner og kunne derfor ikke høre at han ble ropt opp. De som satt rundt ham prøvde å få en reaksjon, og det førte tilslutt til at de som sto foran scenen også begynte å rope, og slik spredte det seg utover hele skipet. En annen historie, som finnes i flere utgaver, er at en mor ropte på sin sønn, Arne, uten å få reaksjon, hvorpå alle startet å rope på Arne . Men går man tilbake i de eldste forumene hvor «Arne» er nevnt kan det tyde på at ropingen stammer fra et sketsj ved navn «Arne» av komikerduoen Billy Tøffel og Tom Skalle, første gang utgitt i 1996 .


== Se også ==
Liste over store norske datatreff


== Referanser ==


== Eksterne lenker ==
Offisielt nettsted 
(en) The Gathering (computer party) – kategori av bilder, video eller lyd på Commons 
The Gathering
KANDU
The Gathering slipper moms
Dette nettverkskortet forsyner hele The Gathering
Denne leverer monsterlinjen til TG
Leknes' helt uoffisielle oversikt over nettverk på The Gathering gjennom tidene
Tech's uoffissielle blogg